钦定古今图书集成/明伦汇编/官常典/第794卷 > 丁𬀩仁
## 钦定古今图书集成/明伦汇编/官常典/第794卷 > 丁𬀩仁

按《金史》本传：“𬀩仁，字藏用，大兴府宛平人。曾祖奭，祖
惟寿，父筠，以吏补州县，所至有治声。其后致仕，杜门
不出，乡里有斗讼者，不之官，而就筠质焉。𬀩仁冲澹
寡欲，读书之外无他好。辽季避难，虽间关道涂，未尝
释卷。皇统二年，登进士第，调武清县丞。县经兵革后，
无学校，𬀩仁召邑中俊秀子弟教之学，百姓欣然从”
之。调磁州军事判官。是时，诏使廉察官吏，𬀩仁以廉
摄守事。迁和川令。前令罢耎不事事，群小越法干禁
无所惮。𬀩仁申明法禁，皆屏息，或走入他县以避之。
有董祐者，最强悍畏服，𬀩仁以刀断指，誓终身不复
犯法。凡租赋与百姓前为期，率比他邑先办。历北京
推官，再迁大理司直，以忧去官，寻起复。大定三年，除
定武军节度副使，而节度使、同知皆阙，𬀩仁为政无
留讼。改大理丞、吏部员外郎，转户部郎中，于是贾少
冲为刑部郎中。上谓左丞相纥石烈良弼曰：“少冲为
人柔缓，不称刑部之职，其议易之。”乃以𬀩仁为刑部
郎中。坐尚厩局官私用官刍违格，付大兴府鞫问，解
职，改祈州刺史。祈州为定武支郡，士民闻𬀩仁之官，
相率欢迎界上，相属不绝。改同知西京留守事。首兴
学校，以明养士之法。陕西西路转运使。大定二十一
年，卒官。